Diari Oficial de la Generalitat Valenciana


Sumari del DOGV 6677, del 23-12-2011 (2011/12331)

RESOLUCIÓ de 21 de novembre de 2011, de la Conselleria de Turisme, Cultura i Esport, per la qual s'incoa expedient per a complementar la declaració de bé d'interés cultural del castell de Polop de la Marina, situat al terme municipal de Polop, per mitjà de la delimitació del seu entorn de protecció i l'establiment de la normativa protectora, i s'obri període d'informació pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6677

Data del DOGV
:   23-12-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/12339


Data del document
:   21-11-2011

Organisme emissor
:   Conselleria de Turisme, Cultura i Esport

Tipus de document
:   Resolució

RESOLUCIÓ de 21 de novembre de 2011, de la Conselleria de Turisme, Cultura i Esport, per la qual s'incoa expedient per a complementar la declaració de bé d'interés cultural del castell de Polop de la Marina, situat al terme municipal de Polop, per mitjà de la delimitació del seu entorn de protecció i l'establiment de la normativa protectora, i s'obri període d'informació pública. [2011/12522]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents en el territori de la Comunitat Valenciana que a l'entrada en vigor de la llei ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establixen l'article 40.2 de la llei i les seues disposicions addicionals primera i segona. En virtut de l'atribució legal de condició monumental continguda en les disposicions addicionals primera i segona d'esta última norma, el castell de Polop de la Marina, situat al terme municipal de Polop (Alacant), constituïx per tant per ministeri de la llei un bé d'interés cultural amb la categoria de monument.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Turisme, Cultura i Esport de la Generalitat podrà complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.
En compliment del que disposen els articles 27 i 28 de la Llei 4/1998, d'11 de juny, del Patrimoni Cultural Valencià, vist l'informe emés pel Servici del Patrimoni Arquitectònic i Mediambiental i la proposta elevada per la Direcció General de Patrimoni Cultural, favorable a la complementació de la declaració de bé d'interés cultural del castell de Polop de la Marina, situat al terme municipal de Polop (Alacant), per mitjà de la delimitació del seu entorn de protecció i l'establiment de la normativa protectora, la Conselleria de Turisme, Cultura i Esport resol:
Primer
Incoar l'expedient per a complementar la declaració de bé d'interés cultural del castell de Polop de la Marina per mitjà de la delimitació del seu entorn de protecció i l'establiment de la normativa protectora en l'annex adjunt a la present resolució, i encomanar la seua tramitació a la Direcció General de Patrimoni Cultural de la Conselleria de Turisme, Cultura i Esport.
Segon
L'entorn de protecció del bé d'interés cultural queda definit tant literalment com gràficament en els annexos adjunts que formen part de la present resolució. La documentació complementària consta en l'expedient corresponent.
Tercer
En compliment del que establix l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament de Polop i als interessats i fer-los saber que, de conformitat amb el que establixen els articles 35 i 36 en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General de Patrimoni Cultural de la Conselleria de Turisme, Cultura i Esport amb caràcter previ a la seua realització i a l'atorgament de llicència municipal si és el cas, quan esta resulte preceptiva.
Quart
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualssevol actes d'edificació i ús del sòl que afecten l'immoble i el seu entorn de protecció, així com d'estes actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Patrimoni Cultural de la Conselleria de Turisme, Cultura i Esport podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que per causa major o interés general calga realitzar inajornablement, segons el que disposa el paràgraf primer del referit article.
Quint
Que en compliment del que establix l'article 27.3 de la Llei 4/1998, d'11 de juny, del Patrimoni Cultural Valencià, es notifique la present resolució al Registre General de Béns d'Interés Cultural dependent de l'administració de l'Estat per a la seua anotació preventiva.
Sext
D'acord amb el que preveuen l'article 86 de la Llei de Procediment Administratiu i l'article 27 de la Llei 4/1998, d'11 de juny, del Patrimoni Cultural Valencià, obrir període d'informació pública a fi que les persones que tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient estarà a disposició dels interessats en la Direcció General de Patrimoni Cultural de la Conselleria de Turisme, Cultura i Esport, av. de la Constitució núm. 284, de València.
Sèptim
Que la present resolució amb els annexos es publique en el Diari Oficial de la Comunitat Valenciana i en el Boletín Oficial del Estado.
València, 21 de novembre de 2011.- La consellera de Turisme, Cultura i Esport: Lola Johnson Sastre.
Annex I
Delimitació literal de l'entorn de protecció
Justificació de la delimitació proposada
El criteri general seguit per a la delimitació de l'entorn de protecció consistix a incloure dins de la seua àrea els següents elements urbans:
- Parcel·les que limiten directament amb la que ocupa el BIC en què qualsevol intervenció que es realitze el puga afectar tant visualment com físicament.
- Parcel·les que donen al mateix espai públic que el BIC i que constituïxen l'entorn visual i ambiental immediat i en què qualsevol intervenció que es realitze puga suposar una alteració de les condicions de percepció del bé o del caràcter de l'espai urbà.
- Espais públics en contacte directe amb el BIC i les parcel·les enumerades anteriorment i que constituïxen part del seu ambient urbà immediat.
- Edificacions o qualsevol element del paisatge urbà o no urbanitzable que, encara no tenint una situació d'immediatesa amb el BIC, afecten de manera fonamental la seua percepció.
L'àmbit urbà de protecció del Castell es troba inclòs en un nucli històric tradicional, així denominat per la legislació urbanística.
Delimitació literal de l'entorn de protecció
Origen: extrem nord-oest de la parcel·la cadastral núm. 300 del polígon punt A.
Sentit: horari.
Línia delimitadora: des de l'origen la línia recorre les mitgeres oest de les parcel·les 300, 301 i 307 fins a travessar l'illa cadastral 03090 entre les parcel·les 08 i 10. Travessa el carrer Ravalet i inclou l'illa 03022 fins a travessar-la per la mitgera entre les parcel·les 09 i 10. La línia seguix a l'oest pel carrer Sant Vicent i recorre les posteriors de les parcel·les 21 i 15, 14, 13 i 12 de l'illa 02108 i la 01 de la 02097. Inclou les parcel·les 16, 13, 12, 11, 10, 9, 8, 7, 6, 5 i 4 de la 02913 i prosseguix al nord-est incorporant el camí que voreja el castell fins a la parcel·la 00267 de polígon 004. Seguix per la mitgera est de les parcel·les 491 i 492 i des d'allí fins el punt d'origen.
Des d'este punt seguix fins al punt d'origen A.
Annex II
Normativa de protecció
Article 1. Règim del monument. El castell de Polop de la Marina és un bé d'interés cultural amb la categoria de monument i es regirà pel que disposa el capítol III del títol II de la Llei 4/1998, d'11 de juny, del Patrimoni Cultural Valencià, així com pels plans especials de protecció que si és el cas s'aproven i obtinguen validació patrimonial.
Article 2. Usos permesos. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà pel que disposa l'article 18 de la Llei 4/1998, d'11 de juny, del Patrimoni Cultural Valencià.
Article 3. Règim general d'intervencions en l'entorn. Fins que no s'aprove el pla especial de protecció, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. L'autorització s'emetrà aplicant els criteris d'esta orde, i si no, els enumerats en els articles 38 i 39 de la Llei 4/1998, d'11 de juny, del Patrimoni Cultural Valencià. Transcorregut el termini de tres mesos, la sol·licitud s'entendrà denegada per silenci administratiu.
La proposta d'intervenció haurà de definir el seu abast i anar acompanyada de la documentació tècnica oportuna. També haurà d'especificar la ubicació parcel·lària, així com adjuntar les fotografies que permeten constatar la situació actual i la seua transcendència patrimonial.
Article 4. Excepcions al règim general d'intervencions. Sense perjuí del que disposa l'article precedent, per mitjà d'un informe tècnic municipal motivat es podrà derivar la no necessitat de tràmit autoritzatori previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.
En estos casos, l'ajuntament comunicarà a esta administració en el termini de 10 dies la concessió de llicència municipal, adjuntant com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 5. Actuacions il·legals. La contravenció del que preveuen els articles precedents determinarà la responsabilitat de l'ajuntament en els termes establits en l'article 37 de la Llei 4/1998, d'11 de juny, del Patrimoni Cultural Valencià.
Article 6. Criteris d'intervenció
1. Es mantindrà la parcel·lació històrica de l'entorn.
2. Seran mantingudes les alineacions històriques de l'edificació conservades fins a l'actualitat.
3. Els edificis tradicionals de l'entorn, per l'alt valor ambiental i testimonial de l'arquitectura i tipologia que els caracteritza, hauran de mantindre les fatxades visibles des de la via pública, preservant i restaurant els caràcters originaris d'estes.
4. El nombre de plantes permeses és l'originari en els edificis anteriors a 1940, en la resta no se superaran les tres altures (planta baixa i una més cambra), s'autoritzen els soterranis però queden prohibits els semisoterranis. Els edificis que superen este nombre de plantes es regiran pel règim fora d'ordenació. A este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors o una substitució voluntària d'estos seran aplicables les ordenances de protecció d'esta normativa. Tot això sense perjuí de la possible aplicació de l'article 21 de la Llei 4/1998, d'11 de juny, del Patrimoni Cultural Valencià a estos immobles.
5. L'altura de cornisa màxima és de 9 m per a tres plantes i 7 m per a dos plantes.
6. Les cobertes, d'acord amb la tipologia de la zona, seran en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb pendent comprés entre 25% i 40%, de dos vessants i carener d'altura màxima 2,25 m respecte de la línia de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
7. Les noves edificacions s'adequaran amb caràcter estètic a la tipologia i acabats tradicionals de Polop de la Marina, i la fatxada s'ajustarà a les disposicions següents:
- La longitud dels ràfols estarà compresa entre 30 i 100 cm amb materials propis de Polop de la Marina.
- Impostes, motlures, marcs, cèrcols, acabaments ornamentals i la resta d'elements compositius amb una longitud màxima de volada de 15 cm.
- Buits de fatxada de proporció vertical, amb la possible excepció de plantes baixes o cambres segons la tipologia compositiva del municipi.
- Balcons de barana metàl·lica, amb amplària màxima de volada de 40 cm, 15 cm de cantell i longitud màxima d'1,80 m. Es prohibixen els miradors.
Els tancaments seran de fusta. Es recomanen les contrafinestres.
Es prohibixen les persianes, excepte les persianetes exteriors enrotllables tradicionals.
8. L'ús permés en esta zona serà el residencial. S'admetran els següents usos, sempre que mostren la seua compatibilitat amb les arquitectures tradicionals de la zona:
a) Magatzems.
b) Locals industrials ubicats en planta baixa.
c) Locals d'oficina.
d) Ús comercial.
e) Religiós
9. A fi de conservar el paisatge tradicional del castell en el carrer de circumval·lació i en les parcel·les cadastrals números 483, 484 i 00604 del polígon cadastral 004, no es permetrà cap edificació per a cap ús; es permetran els usos agrícoles, forestals i zones verdes.
Article 7. Preservació de la silueta paisatgística i arquitectònica. Totes les actuacions que puguen tindre incidència sobre la correcta percepció i la dignitat en l'apreciació de l'escena o el paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant caràcter i conseqüències, s'hauran de sotmetre a autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.
Article 8. Elements impropis. Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat, sol·licite i obtinga autorització expressa.
Article 9. Béns de rellevància local. Són béns de rellevància local amb la categoria de monuments d'interés local la parròquia de Sant Pere Apòstol situada en la parcel·la 01 de l'illa cadastral núm. 03129, el santuari de la Divina Aurora situat en la parcel·la núm. 15 de l'illa cadastral núm. 02901, el Viacrucis situat en el camí en pendent que unix la part alta del poble i el cementeri, així com la casa de la Senyoria en el carrer Trinquet núm. 6, parcel·la núm. 08 de l'illa cadastral núm. 03034. Tots s'hauran d'incloure, d'acord amb el que establix el Decret, de 20 de maig, del Consell, pel qual es regula el procediment de declaració i el règim de protecció dels béns de rellevància local, en el Catàleg Municipal de Béns i Espais protegits, amb esta expressa tipificació protectora. Fins a eixe moment estos béns queden subjectes al que disposen els articles primer i segon de la present normativa de protecció.
Article 10. Patrimoni arqueològic. En qualsevol intervenció que afecte el subsòl de l'immoble o el seu entorn de protecció, resultarà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
ANNEX III / ANEXO III
Delimitació gràfica / Delimitación gráfica